23α. ΝΟΜΟΘΕΤ. ΔΙΑΤΑΓΜΑ υπ’ αριθ. 2525 της 18/21 Αυγ. 1953 Περί αναστολής διώξεως στρατιωτικών αδικημάτων τελεσθέντων παρά στρατιωτικών, εις τας χώρας της Μέσης Ανατολής, διαρκούντος του τελευταίου παγκοσμίου πολέμου. Άρθρον μόνον.-1.Αναστέλλεται επί πενταετίαν από της δημοσιεύσεως του παρόντος Νόμου, η ποινική δίωξις επί εγκλημάτων προβλεπομένων υπό του Στρατιωτικού Ποινικού Κώδικος, τελεσθέντων εις τας Χώρας της Μέσης Ανατολής από 1ης Μαΐου 1941 μέχρι 15 Αυγ. 1945, παρ’ Ελλήνων το γένος, στρατιωτικών γεννηθέντων και κατοικούντων μονίμως εις τας χώρας της Μέσης Ανατολής. 2.Εκκρεμείς δικογραφίαι, αφορώσαι αδικήματα της προηγουμένης παραγράφου, τηρούνται εις το Αρχείον δια πράξεως του παρ’ ω εκκρεμεί η σχετική δικογραφία Βασ. Επιτρόπου, ή του ασκούντος την ποινικήν αγωγήν, εφ’ όσον η δικογραφία εκκρεμεί παρ’ αυτώ. 3.Η υπό των εν τη παρ. 1 του παρόντος αναφερομένων προσώπων τελεσίδικος καταδίκη επί κακουργήματι ή πλημμελήματι εις φυλάκισιν τουλάχιστον ενός έτους, αίρει την κατά την προηγουμένην παράγραφον αναστολήν και η ποινική δίωξις συνεχίζεται εξ ου σημείου διεκόπη. 4.Παρελθούσης της κατά την παρ. 1 του παρόντος πενταετούς αναστολής, άνευ διακοπής, τα περί ων η αναστολή αδικήματα θεωρούνται παραγεγραμμένα. 5.Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 